Festballoner er oftest lavet af naturligt latex der er tappet fra gummitræet, og de bliver oftest fyldt med luft, helium eller vand. Hvis man vil fylde en ballon med luft, kan det gøres med munden, en pumpe eller med komprimeret luft.  Hvis en ballon bliver fyldt med helium så kan den svæve i cirka en dag. Heliumatomerne i den lukkede ballon slipper ud gennem små porer i gummiet, som er større end heliumatomerne. Balloner, der er fyldt med luft, kan ofte holde størrelse og form i op til en uge.  Men selv en perfekt ballon af gummi mister luftfylde. Det sker ved processen diffusion, hvor molekylerne i den luftart, ballonen er fyldt med, flytter sig gennem en membran fra et sted med en høj koncentration af luftarten, til et sted, hvor der er mindre koncentration.  For at undgå diffusion af helium kan ballonen behandles med en polymer-opløsning, der påføres inden i ballonen, og som gør, at den kan holde sig svævende i op til en uge.  Folieballoner I slutningen af 1970erne kom en nyere og dyrere type ballon på markedet. Det var folieballoner, der kunne holde længere tid en gummiballoner. Folieballonerne er lavet af en tynd og ufleksibel plastikfilm, der er malet med en metalmaling. Disse balloner har en skinnende og spejlende overflade, og de har ofte malet farvebilleder eller mønstre på sig. I USA er folieballoner blevet kritiseret for at komme i konflikt med elnetforsyningen, da de kan ramme højspændingsledninger.  Ballondekoration Ballonkunstnere er personer, der blandt andet laver aflange balloner om til ballondyr, blomster og andet. De laver også skulpturer ud af balloner. De balloner, ballonkunstnere bruger, er ofte lavet af en gummi, der kan holde til mere, da de ofte bliver drejet og vredet, og ofte med balloner, der ikke normalt er tilgængelige i butikkerne.  Ballondekoratører kan blandt andet bruge heliumballoner til at skabe skulpturer, ofte er de dog begrænset af, at balloner normalt er runde. Derfor laver de ofte vægge eller buer. Men med tiden er der kommet andre typer balloner til, blandt andet firkantede balloner og balloner med huller i midten produceret af firmaet Qualatex.  Balloner bliver også ofte brugt som borddekorationer ved fester. Normalt består en borddekoration af fem balloner, der er sat sammen til en buket, og som bliver holdt nede af en vægt.  Ballonopsendelse og ballondrops Det er ofte populært at benytte sig af ballonopsendelser i forbindelse med begivenheder i det fri. Det sker ved at et net med heliumfyldte balloner sendes mod himlen på et tidspunkt. Hvis man vil sende balloner op, kræver det, at man først har søgt om tilladelse til det, da det er et krav af hensyn til Statens Luftfartsvæsen og lufttrafikken.  Der er mange, der mener, at ballonopsendelser giver problemer for miljøet, da det ikke kan kontrolleres, hvor de nedfaldne balloner ender, og om de kan være til fare for naturen og dyrene.  Ved indendørs events og efter bliver der brugt ballondrops. Her bliver en pose eller et net fyld med balloner oppustet med luft sat fat til loftet. På et tidspunkt bliver ballonerne sluppet løs, og de falder herefter nedover publikum. Ballondrops bliver ofte brugt ved politiske møder i udlandet eller til nytårsaften. Ved mange events kan ballonerne indeholde gaver eller andet, som deltagerne skal knalde ballonen for at få fat i.  Vandballoner Vandballoner er tynde gummiballoner, der fyldes med vand i stedet for luft. Det er meningen, at de skal gå let i stykker, og de bliver oftest brugt til at lege vandkamp.